Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2019/C 256/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa julkaisupäivästä.

YHTENÄINEN ASIAKIRJA

”OLIO DI PUGLIA”

EU-nro: PGI-IT-02381-22.12.2017

SAN ( ) SMM ( X )

1. Nimi tai nimet

”Olio di Puglia”

2. Jäsenvaltio tai kolmas maa

Italia

3. Maataloustuotteen tai elintarvikkeen kuvaus

3.1 Tuotelaji

Luokka 1.5 Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Öljyn tuoksu on hedelmäinen, voimakkuudeltaan vaihteleva vaaleiden oliivien tuoksu, ja siinä on selkeästi aistittavissa kasviksiin viittaavia, vasta leikattujen yrttien ja/tai lehtien, tuoreen mantelin ja/tai artisokan aromeja.

Maussa on kasviksiin viittaavia aromeja, joiden joukossa on voimakkuudeltaan vaihtelevia karvaita ja pistäviä vivahteita sekä raa’an mantelin ja/tai ohdakkeiden vivahteita. Jälkimaussa maistuvat ruoho, artisokka ja muut kasvikset sekä kevyesti tuore manteli.

Sertifiointihetkellä ekstra-neitsytoliiviöljyn, jolla on suojattu maantieteellinen merkintä ”Olio di Puglia”, on oltava jäljessä määriteltyjen parametrien mukainen.

— Väri: vihreästä oljenkeltaiseen, väri voi muuttua ajan myötä.

— Aistinvaraiset ominaisuudet: Ominaisuus Mediaani Oliivin hedelmäisyys 2–8 Karvaus 2–7 Pistävyys 2–7

— Kemialliset ominaisuudet: happopitoisuus (%) ≤ 0,40 peroksidiluku (meq O2/kg) ≤ 10 meq O2/kg etyyliesterit ≤ 20 kokonaisfenolipitoisuus ≥ 300 mg/kg, josta bioaktiivisia fenoleja ≥ 250 mg/kg.

Edellä mainitut ja muut nimenomaisesti mainitsemattomat laatuparametrit ovat joka tapauksessa yhdenmukaisia voimassa olevan ekstra-neitsytoliiviöljyä koskevan EU:n lainsäädännön kanssa.

Happopitoisuudessa ja peroksidiluvussa sallitaan 20 prosentin poikkeama.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Suojattu maantieteellinen merkintä ”Olio di Puglia” annetaan ekstra-neitsytoliiviöljylle, joka valmistetaan seuraavista kansallisista ja pääosin alueellisesti levinneistä oliivilajikkeista: Cellina di Nardò, Cima di Bitonto (tai Ogliarola Barese tai Ogliarola Garganica), Cima di Melfi, Frantoio, Ogliarola salentina (tai Cima di Mola), Coratina, Favolosa (tai Fs-17), Leccino, Peranzana, joita kasvatetaan oliivitarhoissa yksinään taikka yhdessä, jolloin niiden osuus on vähintään 70 prosenttia. Jos oliivitarhoissa kasvaa myös muita lajeja, niiden osuus saa olla enintään 30 prosenttia.

3.4 Erityiset tuotantovaiheet, joiden on tapahduttava rajatulla maantieteellisellä alueella

Kaikki tuotantovaiheet: Oliiviöljyyn käytettävät oliivit on kasvatettava ja kerättävä ja öljy puristettava rajatulla maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Säilyttämisen, pullottamisen ja pakkaamisen on tapahduttava rajatulla maantieteellisellä alueella (tuotantoalue) viimeistään 31. lokakuuta öljyn tuotantovuotta seuraavana vuonna.

Varastointi on tuotantoprosessin vaihe, jossa tarkoituksena on estää tuotteen 3.2 kohdassa esitettyjen kemiallisten, aistinvaraisten ja terveyshyötyihin liittyvien ominaisuuksien muutokset.

Pullottamisen ja pakkaamisen on ehdottomasti tapahduttava rajatulla maantieteellisellä alueella. Tässä tarkoituksena on toisaalta noudattaa laatuvaatimuksia ja etenkin säilyttää suojatun maantieteellisen merkinnän (SMM) ”Olio di Puglia” määrittelevä ominaisuus eli fenolipitoisuus ja toisaalta varmistaa todellisen ja aidon Apulian eli Puglian alueen ekstra-neitsytoliiviöljyn jäljitettävyys ja valvonta. Perustelut ovat seuraavat:

— Tuotteen kuljetuksen aikana säiliöauton lämpötila on korkeampi kuin varastointipaikoilla. Lämpötila nousee asteittain kuljetuksen aikana ja mekaanisen värähtelyn (tärinä) vuoksi. Tuotteen kemiallisten ja aistinvaraisten ominaisuuksien ennenaikaiseen heikkenemiseen liittyvien riskien minimoimiseksi tuotteen on pitkillä kuljetusmatkoilla oltava pullotettuna lopullisiin pienempiin pakkauksiinsa.

— Apulian alueen oliiviöljyihin liittyviä väärennös- ja petostapauksia on lukuisia. Tapausten ajantasainen tilanne on nähtävissä maa-, elintarvike- ja metsätalousministeriön (MIPAAF) valvontaelimen antamassa kertomuksessa Frantoio Italia 2018. Kertomuksen mukaan 50 prosenttia tapauksista liittyy Apulian alueen oliiviöljyihin. Nämä oliiviöljyt ovat tunnettuja erinomaisesta laadustaan, mutta valitettavasti myös lukuisista, väärennettyä öljyä koskevista rikostutkinnoista (vuonna 2012 Sienan talousrikoksia tutkiva poliisi takavarikoi 7 722 tonnia väärennettyä pullottamatonta Apulian alueen oliiviöljyä).

Kulutukseen saattamista varten pakattujen suojatun maantieteellisen merkinnän ”Olio di Puglia” ekstra-neitsytoliiviöljyjen säilytysastioiden on oltava sellaisia, että ne soveltuvat tuotteen moitteettomaan säilytykseen. Säilytysastioiden vetoisuus saa olla enintään 5 litraa, astioiden on oltava sinetöityjä ja niissä on oltava etiketti. Jos suojatun maantieteellisen merkinnän ”Olio di Puglia” ekstra-neitsytoliiviöljyä on tarkoitus myydä hotelli- ja ravintola-alan käyttöön, säilytysastioiden vetoisuus voi olla suurempi.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Suojattuun maantieteelliseen merkintään ”Olio di Puglia” ei saa lisätä mitään määritteitä, joita ei ole erikseen mainittu tuote-eritelmässä, kuten adjektiivit ”fine” (hieno), ”scelto” (laatuöljy), ”selezionato” (valikoitu), ”superiore” (korkealaatuinen). Totuudenmukaiset ja todennettavissa olevat ilmaukset, jotka viittaavat yksittäisten tuottajien toimintatapoihin tai tuotantomenetelmiin, kuten ”monovarietale” (tuotettu yhdestä lajikkeesta), ”raccolto a mano” (käsin poimittu) jne. ovat kuitenkin sallittuja, mikäli valvontaelin on hyväksynyt ne etukäteen.

Nimien, toiminimien ja yksityisten ja/tai julkisten tuotemerkkien totuudenmukainen käyttö on sallittua, kunhan ne eivät ole luonteeltaan mainostavia tai omiaan johtamaan kuluttajaa harhaan.

Tuotanto- ja maatilojen tai yritysten nimet, maantieteellinen sijainti ja viittaus pakkaamiseen tuotantoalueella sijaitsevalla tuotantotilalla tai sijaitsevissa tuotantotilojen ryhmittymän tiloissa voidaan ilmoittaa vain, jos 51 prosenttia tuotannosta on saatu niille kuuluvista oliivitarhoista kerätyistä oliiveista.

Suojattu maantieteellinen merkintä ”Puglia” on tehtävä selkein lähtemättömin kirjaimin siten, että se erottuu selvästi muista etiketissä olevista tiedoista.

Etiketissä on oltava Euroopan unionin SMM-tunnus ja seuraava suojatun maantieteellisen merkinnän ”Olio di Puglia” logo:

Etiketissä on kerrottava satokauden kuukausi ja vuosi (kuukausi, jolloin oliiviöljy on puristettu), erän numero ja pakkauspäivämäärä. Lisäksi etiketissä on kerrottava säilyttämisen enimmäiskesto, joka voi olla enintään 20 kuukautta pakkauspäivämäärästä. Etiketissä sallitaan viittaus oliiviöljyn luonnonmukaiseen tuotantomenetelmään.

4. Maantieteellisen alueen tarkka rajaus

Suojatun maantieteellisen merkinnän ”Olio di Puglia” ekstra-neitsytoliiviöljyn tuotantoalueeseen kuuluu koko Apulian hallintoalue.

5. Yhteys maantieteelliseen alueeseen

Hakemus suojatun maantieteellisen merkinnän ”Olio di Puglia” hyväksymiseksi perustuu oliiviöljyn laatuominaisuuksiin ja maineeseen.

Apulian alue on Italian itäisin alue, jossa vallitsee puolikuiva Välimeren ilmasto. Etelässä alueen rantoja huuhtovat Joonian- ja Adrianmeri.

Vuotuinen sademäärä on noin 600 mm. Sade on epäsäännöllistä ja siitä noin kaksi kolmasosaa keskittyy talvikaudelle. Talvella alavilla alueilla voi sataa myös lunta, kun pohjoisesta ja koillisesta virtaa kylmää ilmaa.

Apuliassa vallitsevat useimmiten eteläiset tuulet: kesäisin etelätuuli Scirocco ja lounaistuuli Libeccio yhtyvät Afrikasta tuleviin erittäin kuumiin ilmavirtauksiin, ja lämpötila nousee nopeasti ja voimakkaasti. Lämpötilat ovat suurimman osan vuotta lauhkeita etenkin rannikon tasankoalueilla.

Koska suurin osa Apulian alueesta on karstimaata ja sateet vähäisiä, alueella on erityisen vähän pintavettä. Apulia on pinnanmuodostukseltaan tasainen. Puolet Apulian alueesta on tasankoa, jonka korkeus merenpinnasta ei ylitä sataa metriä. Ylänköalue kohoaa hieman yli 680 metrin korkeuteen merenpinnasta. Apulian alueen oliivinviljelyn erityispiirteet johtuvat hyvin erityisistä maantieteellisistä sekä maaperä- ja ilmasto-olosuhteista ja pinnanmuodosta, minkä vuoksi alueen viljelymaa soveltuu erityisen hyvin oliivin viljelyyn. Maantieteellisen alueen edellä kuvatut oliivin viljelylle tyypilliset erityiset ilmasto-olot öljypitoisuuden kehittymis- ja oliivien kypsymisvaiheessa ovat ensimmäinen merkittävä ympäristötekijä, joka on olennainen määritettäessä tuotteen tiettyjä laatutekijöitä, kuten fenoliyhdisteiden ja haihtuvien yhdisteiden pitoisuutta. Lämpöjännitys ja vedenpuute oliivien öljypitoisuuden kehittymisvaiheessa (elo–syyskuussa) käynnistävät polyfenolien synteesin, jolloin polyfenolien määrä oliiveissa kasvaa. Polyfenoleja muodostuu voimakkaan rasituksen, kuten lämpöjännityksen ja/tai vedenpuutteen, seurauksena. Itse oliivipuu käyttää polyfenoleja estääkseen vapaiden radikaalien muodostumisen. Syyssateet (loka–marraskuussa) ovat sitä vastoin otollisia haihtuvien yhdisteiden synteesille. Nämä Apulian erityiset perättäiset ilmasto-olosuhteet – kuuma ja kuiva öljypitoisuuden kehittymisvaiheessa ja viileämpi ja kosteampi oliivien kypsymisvaiheessa – vaikuttavat ratkaisevasti ensin polyfenolien ja sen jälkeen haihtuvien yhdisteiden muodostumiseen. Polyfenolit tekevät oliiviöljyn mausta karvaan ja pistävän, mutta tuovat öljyyn myös terveyshyötyominaisuuksia. Nämä suojatun maantieteellisen merkinnän ”Olio di Puglia” oliiviöljyille tyypilliset ja tunnusomaiset laatuominaisuudet erottavat nämä oliiviöljyt tuotantoalueen ulkopuolella tuotettujen samantyyppisten tuotteiden laatutasosta. Haihtuvat yhdisteet tuovat maantieteellisen merkinnän ”Olio di Puglia” oliiviöljyjen makuun puolestaan niille tyypillisiä kasviksiin viittaavia aromeja, kuten 3.2 kohdassa kuvataan.

Yhdessä nämä sekä oliivien genotyyppiset ominaisuudet luovat ainutlaatuisen fenotyypin. Tieteellistä kirjallisuutta, jossa esitetään näyttöä genotyypin ja ympäristön välisen yhteyden vaikutuksista tuotteen laatuominaisuuksiin, on paljon ja ensimmäiset viittaukset on tehty jo 1960-luvun alussa.

Keskeisiä lajeja ovat vanhimmat alueella viljellyt lajit. Ne ovat levinneet koko Apulian alueelle, jonka sisällä on vahvemmin erikoistuneempia alueita. Näistä lajeista valmistetaan oliiviöljyä, jonka erityiset kemialliset ja aistinvaraiset ominaisuudet kuluttaja voi tunnistaa selvästi ja helposti.

Apulian alue tuottaa juuri edellä mainittujen vaihtelevien olosuhteiden ansiosta ekstra-neitsytoliiviöljyä, jonka väri, hedelmäisyys, karvaus ja pistävyys voivat vaihdella suuresti. Tämä vaihtelevuus yhdessä lämpöjännityksen ja vedenpuutteen tuottaman oliiviöljyn fenolipitoisuuden (sertifiointihetkellä > 250 mg/kg) kanssa kuvastavat yhteyttä juuri tähän maantieteelliseen alkuperäalueeseen.

Nämä osatekijät yhdistävät kaikkia Apulian alueella tuotettuja oliiviöljyjä. Niiden karvaus- ja pistävyysarvot, jotka asettuvat välille 2–7, ovat laatuominaisuuksia, jotka erottavat suojatun maantieteellisen merkinnän ”Olio di Puglia” ekstra-neitsytoliiviöljyt tuotantoalueen ulkopuolella tuotettujen samantyyppisten tuotteiden laatutasosta.

Polyfenolimolekyyleistä johtuvaa karvasta ja pistävää makua pidetäänkin tätä nykyä tuotteen hyvänä ominaisuutena, jonka ansiosta myös tuotteen raikkaus on helppo määrittää. Ajan myötä näillä molekyyleillä on taipumus oksidoitua, jolloin niiden ominaismaku ja terveyshyötyominaisuudet katoavat tuotteesta. Suojatun maantieteellisen merkinnän ”Olio di Puglia” tuote-eritelmässä, jossa ”raikkaus” on merkitty yhdeksi tuotteen ominaispiirteeksi, vaaditaan, että etikettiin merkitään oliivien satovuosi.

Erityiset maaperä- ja ilmasto- sekä maantieteelliset olosuhteet määrittävät myös steroli-, terpeeni- ja haihtuvien yhdisteiden koostumuksen. Oliiviöljyissä on erityisen paljon heksanaalia, joka tuo niihin leikatun ruohon tuoksun.

Näitä ominaisuuksia voidaan vahvistaa ja kehittää viljelymenetelmien ja erityisesti sadonkorjuuajan ja kastelun hallinnan avulla.

Sadonkorjuu aloitetaan yleensä, kun pigmentaatioluku on kahden (yli 50 prosenttia epikarpista pigmentoitunut) ja viiden (100 prosenttia epikarpista pigmentoitunut) välillä eli ennen kuin polyfenolipitoisuus laskee. Keinokastelua käytetään pääasiassa kuivilla alueilla. Yleensä kyseessä on lisäkastelu polyfenolipitoisuuden ja haihtuvien yhdisteiden säilyttämiseksi. Näin vahvistetaan oliiviöljylle tyypillisiä kasveihin viittaavia aromeja. Joka tapauksessa on painotettava, että näitä kahta viljelymenetelmää käytetään vuorovaikutteisesti Apulian alueen erityisten perättäisten ilmasto-olosuhteiden kanssa oliivien kypsymisvaiheessa. Ilmasto-olosuhteet vaikuttavat merkittävästi ensin polyfenolien ja sen jälkeen haihtuvien yhdisteiden muodostumiseen. Tarkoituksena onkin saavuttaa näiden ainesosien osalta voimassa olevassa tuote-eritelmässä määriteltyjen ominaisuuksien mukaiset pitoisuudet. Yhdessä nämä viljely- ja ilmasto-ominaisuudet sekä alueella viljeltävien oliivipuiden genotyyppiset ominaisuudet luovat ainutlaatuisen fenotyypin.

Myös öljyn puristamismenetelmät vaikuttavat omalta osaltaan Olio di Puglia -oliiviöljyjen tyypillisiin ominaisuuksiin. Apulian alueella on yli tuhat puristamoa, joiden tekniset laitteet ovat korkealaatuista ja työntekijät saavat asianmukaista koulutusta. Näin varmistetaan, että työntekijöiden tiedot pysyvät ajan tasalla ja oliiviöljy on korkealaatuista, ja optimoidaan polyfenolimolekyyleihin ja haihtuviin yhdisteisiin liittyvät ominaisuudet, jotka ovat olennaisia 3.2 kohdassa kuvattujen ominaispiirteiden muodostumiselle.

Ensimmäiset viitteet Apulian alueen oliivinviljelystä ovat neoliittiselta kaudelta (5000 eaa.). Vuodelta 1792 ja 1800- ja 1900-luvuilta peräisin olevat Apulian alueen oliiviöljyn kauppa-asiakirjat ovat todisteita alueen oliiviöljyn tunnustetusta laadusta. Tuoreempia todisteita oliiviöljyn arvosta ja maineesta ovat lukuisat laskut 1950- ja 60- ja 80-luvuilta aina vuosisadan loppuun sekä kauppa-asiakirjat, joissa on maininta ”Olio di Puglia”.

Lisäksi on tuotava esiin tuotteen historiallinen painoarvo kaupankäynnissä, jossa ilmaisua ”Olio di Puglia” käytettiin yleisesti. Mainintaa ”Olio di Puglia” käytetään lukuisissa julkisissa yhteyksissä, kuten kansallisella ja alueellisella tasolla järjestettävien kilpailujen, (oliiviöljyn) maistajaisten, ruoka- ja viinitapahtumien ja oliiviöljyretkien yhteydessä. Näistä mainittakoon erityisesti seuraavat:

— ”Guida agli oli extra vergine di Puglia” (Apulian ekstra-neitsytoliiviöljyjen opas), josta käy ilmi Apulian alueen gastronomian ja Olio di Puglia -oliiviöljyn välinen yhteys – Olio di Puglia -oliiviöljy on alueen tärkein maatalouselintarvike. Julkaisussa seurataan Apulian alueen oliiviöljyntuotannon jatkuvaa laadullista kehitystä ja kerrotaan parhaille Apulian alueen oliiviöljyille myönnettävästä Premio extra top -palkinnosta.

— ”Guida gambero rosso 2018” on myöntänyt Tre foglie -palkinnon 17:lle Apulian alueen Olio di Puglia -oliiviöljytilalle.

— Vuonna 2009 perustettu Oro di Puglia -kilpailu järjestetään tänä vuonna 10. kerran, ja siihen osallistuu lukuisia Apulian alueen parhaiden oliiviöljyjen tuottajia.

— Maininnan ”Olio di Puglia” voi nähdä myös useilla merkittävillä messuilla Italiassa, muun muassa Gourmet Food Festivalilla Torinossa ja SOL:ssä Veronassa, mutta myös kansainvälisillä messuilla, esimerkiksi Fancy Foodissa ja NYIOOC:ssä New Yorkissa.

— Lisäksi Apulian alueella on järjestetty lukuisia aloitteita, tapahtumia ja konferensseja: ”SensAzioni del Sud” Conversanossa joulukuussa 2013, ”Pane e Olio” Cassano delle Murgessa (Barin maakunta) marraskuussa 2014, ”Archeolio ciclotur” Avetranassa (Taranton maakunta) kesäkuussa 2017, ”Il Filo d’Olio” Ostunissa (Barin maakunta) marraskuussa 2017, ”Puglia e Olio legame indissolubile…” Acayassa (Leccen maakunta) toukokuussa 2018 ja ”Olio di Puglia dialoghi fluidi” Ostunissa (Barin maakunta) lokakuussa 2016. Tapahtumat ovat todiste Olio di Puglia -tuotteiden vakiintuneesta maineesta. Maine pohjautuu paitsi oliivipuusta saatujen tuotteiden ominaislaatuun myös tuotteiden kykyyn edustaa kokonaista maantieteellistä aluetta eli Apulian aluetta, sen historiaa, perinteitä, maisemaa ja kulttuuria.

Tuote-eritelmän julkaisutiedot

(Komission täytäntöönpanoasetuksen (EU) N:o 668/2014 6 artiklan 1 kohdan toinen alakohta.)

Tuote-eritelmän konsolidoitu teksti on saatavissa osoitteessa http://www.politicheagricole.it/flex/cm/pages/ServeBLOB.php/L/IT/IDPagina/3335

tai vaihtoehtoisesti

menemällä suoraan maa- ja metsätalous- sekä elintarvikeministeriön kotisivulle (www.politicheagricole.it), valitsemalla ensin ”Qualità” (Laatu) (näytön oikeassa ylälaidassa), sen jälkeen ”Prodotti DOP IGP STG” (SAN-, SMM- ja APT-tuotteet) (näytön vasemmassa laidassa) ja lopuksi ”Disciplinari di Produzione all’esame dell’UE” (Tuote-eritelmät, jotka on saatettu Euroopan unionin tarkasteltaviksi).

(1) EUV L 343, 14.12.2012, s. 1.